SA259
Exported from Holy-Writings.com on 2026-06-20 - 1 clipping

雜阿含經 (二五九)

如是我聞。 一時佛住王舍城迦蘭陀竹園。 爾時尊者舍利弗。共摩訶拘絺羅。在耆闍崛山。

摩訶拘絺羅晡時從禪起。詣舍利弗所。 共相問訊。相娯悦已。却坐一面。

時摩訶拘絺羅語舍利弗。 欲有所問。仁者寧有閑暇。見答以不。

舍利弗言。 仁者且問。知者當答。

時摩訶拘絺羅問舍利弗言。 若比丘。未得無間等法。欲求無間等法。云何方便求。 思惟何等法。

舍利弗言。 若比丘。未得無間等法。欲求無間等法。精勤思惟。 五受陰如病如癰如刺如殺。 無常苦空非我。 所以者何。 是所應處故。 若比丘。於此五受陰。精勤思惟。得須陀洹果證。

又問。 舍利弗。得須陀洹果證已。欲得斯陀含果證者。 當思惟何等法。

舍利弗言。 拘絺羅。已得須陀洹果證已。欲得斯陀含果證者。亦當精勤思惟。 此五受陰法如病如癰如刺如殺。 無常苦空非我。 所以者何。 是所應處故。 若比丘。於此五受陰。精勤思惟。得斯陀含果證。

摩訶拘絺羅又問舍利弗言。 得斯陀含果證已。欲得阿那含果證者。 當思惟何等法。

舍利弗言。 拘絺羅。得斯陀含果證已。欲得阿那含果證者。當復精勤思惟。 此五受陰法。如病如癰如刺如殺。 無常苦空非我。 所以者何。 是所應處故。 若比丘。於此五受陰。精勤思惟。得阿那含果證。

摩訶拘絺羅又問舍利弗言。 得阿那含果證已。欲得阿羅漢果證者。 當思惟何等法。

舍利弗言。 拘絺羅。得阿那含果證已。欲得阿羅漢果證者。當復精勤思惟。 此五受陰法如病如癰如刺如殺。 無常苦空非我。 所以者何。 是所應處故。 若比丘。於此五受陰法。精勤思惟。得阿羅漢果證。

摩訶拘絺羅又問舍利弗。 得阿羅漢果證已。復思惟何等法。

舍利弗言。 摩訶拘絺羅。阿羅漢亦復思惟 此五受陰法。如病如癰如刺如殺。 無常苦空非我。 所以者何。 爲得未得故。證未證故。見法樂住故。

時二正士各聞所説。歡喜而去
-- SA259 — Taisho Tipitaka (CC0-1.0)